Usoné'e visóneunokono vóneamo Ítalea ya hána'iti vatéke,
kuríkokonone ne Poûlu koánemaka ne po'ínuhiko iká'aeti xoko hóyeno koéhati Njúliu,
kali payásoti húndaru pahúkoti póhuti séndu húndaru.
Enepone hóyeno,
hane úkea xoko iháxakoku teyonéti húndaru iháxoneti “Húndaruna Sêza”.
Yane namúkone uti hána'iti vatéke íhae pitivóko koéhati Andaramítiu.
Yoko koati usó koyêtine yónea ne ivú'eti íyeuke pitivókohiko ya poké'exa Âzea ya xe'o mar.
Yane pihóne ûti.
Hane xáne ûti Aristáku,
íhae Tesálonika,
pitivóko ya Masêdonea.
Po'ípone káxe,
simóne ûti ya pitivóko koéhati Sîdom.
Kóseana Poûlu ne Njúliu.
Síkoa noíxoponea ínikonehiko motovâti koúsokinohiko Poûlu nókone.
Vukeáne Sîdom,
hane véko ûti íyeu norte ya kali poké'e iháxoneti Xípere kukúkeke úne.
Akó'oti sikâ ihunóvoti vékea vivú'e xoko mani vékoku ûti.
Hunoneâne ûti ne Silísea yoko Páfilea,
ina símo ûti ya Mîra,
pitivóko ya Lísea.
Yaneko pitivóko,
ínixopono po'i vivú'e ne pahukoâti ne húndaruhiko omo'óviti.
Enepone vivú'epo,
hane úkea Alíxandiriya.
Kene Ítalea yóno.
Yane pahúkovine ne pahúkoti húndaruhiko vivú'ixea.
Kali êno káxe he'oo kóyeyea vivú'e koane tiú'iti píhea tumúne,
ina hunonêo uti pitivóko koéhati Kinídu.
Koati okotumoné kixoti uti ihunóvoti ákoinoke omótova ponó kó'iyea ûti xoko mani vékoku ûti.
Yanê'e vayákukoponovo poixô'oke kali poké'e koéhati Keréta xoko ákoyeaku áxuna ihunóvoti.
Hane véko ûti hunókokuke émeuxa Keréta,
enepone iháxoneti Sáumona.
He'oo kóye húse'okea uti Keréta tukú koeti pitivóko koéhati Únati Ókokuhiko Ivú'eti.
Yoko ako ahika po'i pitivóko koéhati Láseya nê'e.
Vo'oku ko'ókoriyea ne vónea koane enó'iyeane káxe vévoe,
simóvone kaxena tiú'ipe yoneáti ya hána'iti vatéke.
Koáhati pihotíne ne áyui jûdeuhiko hó'eke,
enepone irikóvoti xapa kásati.
Yane enékoa Poûlu ne po'ínuhiko ûti.
Hara kíxovokoxoa:
—Itínoe hóyeno,
íninjoa tiú'iyeamo vónea koane koímaitimo.
Enómakamo evónevoti,
haina póhutine ya xoko vivú'e koane ínone,
itea enómo koeku ûti,
póhutihiko ûti —kíxovokoxoane.
Itea enepone pahúkoti húndaruhiko,
hane kuvóvoxo isóneunoa únae ivú'eti,
koánemaka ne iyonoâti ne hána'iti vatéke.
Ako koati itúkoke yuho Poûlu.
Yoko enepone ókoku vivú'e,
haina koati únati okokúti ya xapa kaxena kásati yoko ihunóvoti.
Énomone xu'ínaino ha'ine ûti inixoâti kónokea vukóponea,
kahá'atihiko itóponea pitivóko koéhati Feníse motovâti vókeaya xapa kásati.
Enepone Feníse,
po'i ókoku ivú'eti yane kali poké'e koéhati Keréta.
Yoko pi'á kôe ínonexinovoku úkeaku ihâroti.
Ápe xoko úkeaku kótuti koánemaka xoko úkeaku kásati.
Yane turíxovone ápeyea ihunóvoti he'oo koyêti ihúneovo íhae úkeaku kásati.
Yoko ikutíxatihiko itopónoatimo neko âha yónea,
énomone veyópoinoahiko neko ínati havâva ixikoâti ne vivú'e.
Úkeane pího ûti.
Huse'oo kíxoa vivú'e ne poké'exa Keréta ákoti koati ahíkea.
Avo áxu'ikene vónea,
kenó'okone êno xúnati ihunóvoti iháxoneti “Nordeste” ukeâti íyeu Keréta.
Yane koati xúnati amátitikea vivú'e.
Ákone víta vévekea xoko mani vâha vékea ûti vo'oku xunáko ne ihunóvoti.
Énomone sikó kixínoa ûti ya koêkuti iyónoaku ihunóvoti.
Yane hane véko ûti xoko ákoyeaku áxuna ihunóvoti poixô'oke ya kali poké'e koéhati Kalaûda kukúke úne.
Énomone veyópea ûti ne kali vatéke hîre ne vivú'e.
Êno vikó'okorixea ina vitopâ vûrukea vivú'eke.
Vurúkoane,
ina ika'ákexoa ahinoêtihiko ya mâreso kotiú'ikoati,
puvâti itóhineyea.
Vo'oku píkeahikomaka ómeovimo ihunóvoti ya koéhati Siríte,
óvoku êno harîri,
ene poké'exinoanehiko ne kayápaehiko ihunóvoti iyonoâti ne vivú'e.
Yane sikó kíxoanehiko ne vivú'e ya koêkuti iyónoaku ihunóvoti.
Yupíhovo kixó'oviku ne êno xúnati ihunóvoti.
Yaneko po'ípone káxe,
kûrihikoanehiko ínone ne vivú'e oévoke úne motovâti yapáhiyea.
Yane mopó'apeke káxe,
vánahixovane ne ahinoêtihiko huvo'óxoati ûti kûrihikea oévoke úne ne po'inu ípovo vivú'e.
Kali ápe káxe ákoyeane naixa uti káxe koane hékerehiko.
Ina apémaka neko êno xúnati ihunóvoti xánena úko ito'óviti.
Yane ákone kúxa ûti víteovomo.
Yoko enotíne káxe ákoyeane nîka ne uhá koeti ivu'íxoati ne ivú'eti.
Yane exépukone Poûlu xapákuke uhá koêti,
ina kixovókoxoa:
—Itínoe hóyeno,
mani konokoâti kitípinunoe yaneko ngoyuhó'inopinoe ákoyea yusíka vipúhikea Keréta.
Yane áko'oni ra koímaiti koeku ûti kó'oyene koáne ra êno vévonevo.
Itea kó'oyene injíko'okopinoe ákoyeanoe pîke,
vo'oku ákomo ápahuina ivokóvoti xapákuke ûti.
Poéhanemo ra vivú'e evókovo.
Kó'inokeneye ra yunzó'inopinoe,
vo'oku yara yóti simónu ánju,
ovoxe Itukó'oviti ukeâti vanúke.
Yoko énomone nzóko ne Itukó'oviti.
Koati undi ovóxe.
Hara kixónu ánju páhoenonu:
“Poulú,
hako píke.
Koati konokoâti sími xoko Sêza,
enepone koati payásoti nâti.
Epó'oxo ya hána'iti seánakopi Itukó'oviti,
ákomo ápahuina ivokóvoti xapákuke ne xénena yara iví'e” kixónune.
Hákonoekopo píke itínoe hóyeno,
vo'oku koati ngutípoti Itukó'oviti koúsokeamo kuteâti ne yuhó'inonu.
Itea vamatítikokonotikomo xoko kali poké'e kukúke úne —kíxovokoxoane Poûlu.
Itopónone pi'âti kúveu lûmingu ákoyea íyuhixavi ne xúnati ihunóvoti koane ákoyea tôpi iyónoviku yane mar koéhati Andiriyátiku,
pó'okoa ahinoêtihiko yane vivú'e ákoyeane vahika poké'e.
Yoko kukúnemea yóti yanekôyo.
Ina kurinó'ekohiko mâreso apêti ko'inákoati kirípuhike,
ihíxoati upénoko neko úne.
Yane éxoanehiko itúkeovo tirintai sei koeti méturu upénoko.
Ya kali tumûneke,
íhixopahikomaka.
Yane itóponoiko vinti seti koeti méturu.
Vo'oku píkeahiko ínumeamo mopôi ne vivú'e,
kuríno'ekinohiko koaturu koeti ínati havâva ya terékuke ne vivú'e motovâti ókea koáne ákoyeane pîha tumúne.
Yane épemone hó'e póhutihiko neko xâne ákoyeanemo iká'akarixapu yúponiyea.
Enepohikone ahinoêtihiko yane vivú'e,
kahá'ane ínixea oxéne kohó'iyea.
Hukinóvoti koévesekeahiko úneke ne kali vatéke,
enepone ípihone kúveuke vivú'e yanekôyo.
Koati itûkovotihiko kahá'ati itúkinoa po'ínuhiko havâva ixikoâtimaka ne vivú'e ya nonekútike.
Yane hara kíxovokoxoa Poûlu ne pahúkoti húndaruhiko koáne ne húndaruhiko páhoe:
—Enepomo hákoti óvo kúveuke vivú'e ne ahinoêtihiko,
ákomo itépunoe —kíxovokoxoane.
Yane tetúkoane húndaruhiko ne mâreso itopâti neko kali vatéke.
Sikó kíxoane iríkeovo úneke.
Kaha'áne yúponiyea,
pahúkoa Poûlu uhá koêti neko xâne níkea.
Hara kíxovokoxoa:
—Katoze koene káxe ixómoyea kíxoixinoe ákoti nikenôe tukú koeti kó'oyene.
Koati mbahukópiti níki vo'oku koxunákopitinoemo.
Yoko péhutinoe,
muhíkova póhuti kali híyeu tiûti ákomo évakapu —kíxovokoxoane Poûlu.
Uke'éxoa Poûlu koyúhoyea nê'e,
veyone pâum,
ina ikoró'ixinovo Itukó'oviti nonékuke uhá koêti,
ina hono'ékexoa koane níkea.
Yane úhepepone isóneu uhá koêti neko xâne,
ínamaka nikohíko.
Yoko duzentu setentai sei koe ûti kúveuke neko hána'iti vatéke.
Uke'éxonehiko níkea,
kûrihikoane úneke ne tirîku,
ínone vivú'e motovâtimaka yapáhiyea ne hána'iti vatéke.
Yuponíne,
ako éxapana poké'e símoku ûti neko ahinoêtihiko.
Itea noixoânehiko ápeyea tâki neko úne koane enó'iyea harîri xe'ókuke,
ina yuhó'ixokoko oposíkoti kíxoaku iyónea vivú'eya.
Ina tetukoâhiko ne mâresona ínati havâva ixikoâti ne vivú'e.
Yane kurîkoane oévoke úne.
Kúxeopamaka ne avekópeti,
enepone iyonoâti ne vivú'e koêkuti âha iyónea.
Ínamaka koexépukopa ne kayápaeti oveâti nonékuke ne vivú'e motovâti iyóneovi ihunóvoti íyeuke xê'o ne úne.
Itea vitopónoane ne ho'úxopovoku êno harîri oévoke úne,
yúhurukovone none vivú'e xapa harîri,
itópokonone.
Yoko turíxovone itátakexea ne ivú'eti terékuke vo'oku yupíheovo xunáko ovóxokeovo ne úne.
Yane ínixoa húndaruhiko kónokea koépekexea ne iká'aeti,
puvâtihiko âraukea koane kohó'iyea.
Itea vo'oku kahá'ayea koíteovo Poûlu ne koati payásoti húndaru,
ako síka koépekeokonohiko.
Yane pahúkoa ne xanéhiko éxoti âraukea inuxó kó'iyeahiko kuríno'ekovo úneke motovâti itóponea movó'iyeaku poké'e.
Kene ne po'ínuhiko xâne,
pahúkokono namúkea tâpoa,
áko'o itátakexine vivú'e motovâti íteovohiko.
Énomone koéneye uhá kó'iyea itóponea movó'iyeaku.
Vitopóvane neko poké'e,
ina vexôa itúkeovo Maúta koéha.
Koati únati kátarakeovi ne ko'óvokutiya.
Óxokuxinovi yúku vo'ókuke ne úko yoko kásati.
Ápemaka kali noku xelêke,
ítixone Poûlu,
kûremaka yúkuke.
Yane apé koene koéxoe koho'îyeati otuko yúku.
Ikokó koéne vo'ókuke Poûlu.
Noixoâne ko'óvokutihiko íkokeovo vo'ókuke Poûlu,
hara kixókokohiko:
—Koatímea koepékoti ra hóyeno.
Íteova ne mani yúpuririkeovo,
itea kó'oyene ipihóponokonotine kuteâti motókeyea kíxeokono —kixókokonehiko.
Itea ikátatavo'uxovo ne Poûlu,
kurikoâti ne koéxoe yúkuke.
Yane ako yuvâti.
Yoko kúxoane ko'óvokutihiko momó'oxeamo ne vô'u,
áko'o hú kó'iyeamo ivókeovo.
Xu'ikénene,
noixoânehiko ákoyea yuvâti,
ípokone isóneunoa.
Yane koyuhoâtihiko itúkeovo íhae vanúke ne Poûlu.
Yoko xêrerekuke neko vóvoheixoku,
ápe émeuxa hóyeno koéhati Pûbiliu,
enepone pahúkoti yane kali poké'e.
Poréxovi ne hóyeno vókea óvokuke kúveu mopo'âti káxe.
Koati únati kátarakeovi.
Yoko ka'aríneti há'a ne Pûbiliu.
Ípeke óvo,
yuvâti xúnati ihoréketi yoko êno otuko mûyo.
Ina noixóponoa Poûlu,
yane itúkinoane orásaum koane ípihone vô'u tutíkuke koitóvati.
Ikénepoke,
heú koe símohikea ne po'i ka'aríneti yane kali poké'e koane koíteovahiko Poûlu.
Koati ênoti íparaxeovike nekôyohiko.
Simovóne kaxena pihópea ûti,
ípihoahiko xoko vivú'e ne uhá koeti nókone ûti koêkumo vónea.